《雙桧分题》
宋代·金君卿

名蓝压城闉，嶻岌耸雙桧。
得地不孤立，陵风自相对。
根盘乖龙狞，叶剪苍壁碎。
交柯纽顽铜，叠影森翠盖。
劲无丝萝托，直与松柏配。
争高丈夫气，耻学儿女态。
雪霜正柔落，草木任颠沛。
同心岁寒间，正色烟霞外。
斧斤未翦拂，志节已高迈。
出群才可惊，有作器必大。
考室须栋隆，济川俟舟载。

作者简介：宋饶州浮梁人，字正叔。仁宗庆历间进士。累官知临川、江西提刑、度支郎中。治“五经”，长于《易》。有《易说》、《金氏文集》。